କୁଆଡେ ଥିଲେ, କେମିତି ଆସିଲେ ? ଅପହରଣ ଅଭିଯୋଗର ୪ଦିନ ପରେ ରାତି ଅଧରେ ଘରେ ପହଞ୍ଚିଲେ ଯୁବ ବ୍ୟବସାୟୀ ପ୍ରଦୀପ, କିନ୍ତୁ ସସ୍ପେନ୍ସରେ ପଡିନି ପୂର୍ଣ୍ଣଚ୍ଛେଦ - Prameya News7\nକୁଆଡେ ଥିଲେ, କେମିତି ଆସିଲେ ? ଅପହରଣ ଅଭିଯୋଗର ୪ଦିନ ପରେ ରାତି ଅଧରେ ଘରେ ପହଞ୍ଚିଲେ ଯୁବ ବ୍ୟବସାୟୀ ପ୍ରଦୀପ, କିନ୍ତୁ ସସ୍ପେନ୍ସରେ ପଡିନି ପୂର୍ଣ୍ଣଚ୍ଛେଦ\nରାଉରକେଲା ୧୨।୧୧ଃ ଗତ ୪ ଦିନ ଧରି ଚାଲିଥିବା ଆଶା ଓ ଆଶଙ୍କାରେ ପୂର୍ଣ୍ଣଚ୍ଛେଦ ପଡିଛି । ଉଦ୍ଧାର ହେଲେ ଅପହୃତ ଯୁବ ବ୍ୟବସାୟୀ ପ୍ରଦୀପ କୁଣ୍ଡୁ । ଗତକାଲି ବିଳମ୍ବିତ ରାତିରେ ରାଉରକେଲା ସିଭିନଲ୍ ଟାଉନସ୍ଥିତ ଘରେ ପହଞ୍ଚିଲେ ପ୍ରଦୀପ କୁଣ୍ଡୁ । ଏନେଇ ସୁନ୍ଦରଗଡ଼ ଏସ୍ପି ସାଗରିକା ନାଥ ସୂଚନା ଦେଇଛନ୍ତି । ତେବେ କେଉଁ ପରିସ୍ଥିତିରେ ଅପହରଣ ହୋଇଥିଲେ, ସେନେଇ ତନାଘନା ଚାଲିଛି ।\nଖବର ଅନୁଯାୟୀ, ଗତ ୭ ତାରିଖ ଦିନ ବିରମିତ୍ରପୁର ଥାନା ବୀଜାବାହାଲରୁ ନିଜ କ୍ରସରରୁ କାମ ସାରି ଘରକୁ ଫେରୁଥିବା ସମୟରେ କେହି ମାଡ଼ ମାରି ଅପହରଣ କରିଥିଲେ । ଏପରିକି ତାଙ୍କ ଦେହରେ ଇଞ୍ଜେକସନ ଦେଇ ଅପହରଣ କରିନେଇଥିଲେ ଦୁର୍ବୃତ୍ତ । ପ୍ରଦୀପଙ୍କୁ ଅପହରଣ କରିବା ପରେ, ତାଙ୍କ ଗାଡ଼ିରେ ଏକ ଚିଠି ଲେଖାଥିଲା । ସେହି ଚିଠିରେ ଏକ କୋଟି ଟଙ୍କା ଦାବି କରାଯାଇଥିବା ମଧ୍ୟ ଖବର ମିଳିଥିଲା । କିନ୍ତୁ ସେହି ଏକ କୋଟି ମଗାଯିବା ଘଟଣା , କେତେ ସତ ତାହା ବର୍ତ୍ତମାନ ପର୍ଯ୍ୟନ୍ତ କିଛି ସ୍ପଷ୍ଟ ହୋଇନାହିଁ ।\nତେବେ ଘଟଣାକୁ ଗୁରୁତ ସହ ନେଇ ସୁନ୍ଦରଗଡ ପୋଲିସ ୬ଟି ଟିମ୍ ଗଠନ କରିଥିଲେ । ଗୋଟିଏ ଟିମ୍ ଜିଲ୍ଲାରେ, ଆଉ ଗୋଟିଏ ଟିମ୍ ଜିଲ୍ଲା ବାହାରେ ଏବଂ ଅନ୍ୟ ଟିମ୍ ରାଜ୍ୟ ବାହାରକୁ ଯାଇ ତଦନ୍ତ କରୁଥିଲେ ସୁଦ୍ଧା ନିଖୋଜର ୩ ଦିନ ପରେ ବି କୌଣସି ପତ୍ତାମିଳିନଥିଲା । ତେବେ ନିଖୋଜ ୪ଦିନ ବିତିଯିବା ପରେ ଗତକାଲି ବିଳମ୍ବିତରେ ରାତିରେ ପ୍ରଦୀପ ଘରେ ପହଞ୍ଚିଛନ୍ତି । କିନ୍ତୁ କିଏ ଓ କାହିଁକି ଅପହରଣ କରିଥିଲା । ସେନେଇ ବର୍ତ୍ତମାନ ପର୍ଯ୍ୟନ୍ତ କିଛି ସ୍ପଷ୍ଟ ହୋଇନାହିଁ । ସେପଟେ ସୁନ୍ଦରଗଡ଼ ଏସ୍ପିଙ୍କ ଅନୁଯାୟୀ, ଘଟଣାରେ ଛାନ୍ଭିନ୍ ଜାରି ରହିଛି । ଖୁବଶୀଘ୍ର ସତ ସାମ୍ନାକୁ ଆସିବ ।
